
Conte poètic per a un infanticidi cruel

Al director, cineasta i escriptor suís Milo Rau (Berna, 1977) li va la marxa, la marxa de la violència escènica, vull dir. Pel seu currículum el coneixereu: Hate Radio, The Civil Wars, La Reprise. Histoire(s) du théâtre, obres vistes aquí en els últims anys. Acabat d'arribar del Palau dels Papes del Festival d'Avinyó, després del macro i singular espectacle sobre l'escabrós cas de Gisèle Pelicot, que ha sacsejat la grandeur de França —un espectacle que Milo Rau amenaça de fer també a Barcelona— ha presentat dins el Grec'25 un altre dels seus espectacles de rerefons de violència i terror: Medea's Kinderen.


Si el Festival Grec, en comptes de ser un festival eclèctic —i a vegades “avorridet” per segons quin tipus de teatre— fos el festival sanguinari de cinema de genere fantàstic de Sitges, el cineasta Milo Rau s'hi sentiria com un peix a l'aigua, o millor dit, com un tauró a l'aigua!, i els amants del gènere, esclar, també.


Però, atenció!, perquè en aquest espectacle de ressò clàssic, Medea's Kinderen, creat per donar la veu a intèrprets joves —sis infants i adolescents en dues companyies alternatives per raons de la llei que regula la feina actoral en menors— hi ha més llegenda mediàtica sobre una pretesa violència que no pas l'escenificació real de la violència escènica perquè el que fa Milo Rau, amb un enorme mestratge de la seva feina, és fusionar les seves dues disciplines, el teatre i el cinema, a partir d'una història tràgica real del 2007, ocorreguda a la ciutat belga flamenca d'Ostende, d'una mare i els seus cinc fills, a qui assassina, i que Milo Rau relaciona amb la història clàssica de Medea.


I, com tantes vegades passa, és més interessant i suggerent el tractament, el registre escènic, els recursos de càmera en directe, les projeccions i, finalment, la interpretació dels sis joves protagonistes, conduïts per un actor adult, que no pas la història real de fons, prou coneguda i que es redueix, doncs, a ser només l'anècdota del muntatge.


Tot comença pel final, és a dir, amb una mena de col·loqui postfunció que l'actor adult —diu que es diu Peter Seynaeve i ho recorda diverses vegades— condueix amb els sis intèrprets infants i adolescents. Primer, adreçant-se als espectadors en anglès, tret del “bona nit, Barcelona” de gentilesa en català, degudament aplaudit perquè ja se sap que, els catalans, d'un “bona nit” en català en fem pans. I després en la llengua de l'espectacle, el neerlandès. És en aquest col·loqui on ja es veuen a venir les bones intencions de Milo Rau que sembla que adverteixi: no us amoïneu per la violència que veureu perquè tot és teatre, pur teatre.


El més enriquidor d'aquest col·loqui és la ironia del guió (res d'improvisació, per descomptat). Que els més joves raonin i donin mostres d'alta cultura amb més bons arguments i coneixements de com ho farien alguns adults sempre cau simpàtic. Que deixin anar algunes sentències com per exemple, que qui vulgui fer preguntes des de la platea que faci realment preguntes, no que faci veure que és un setciències, posa el dit a la nafra dels assidus a les intervencions en col·loquis postfunció (no hi ha intervencions ni es preveuen). Que els infants i els adolescents parlin de la violència de la qual han estat víctimes els seus personatges, dibuixa un tul de protecció entre la representació cruel que després vindrà i la sensibilitat que es pugui ferir de l'auditori.


Superat el col·loqui, l'espectacle entra en el seu clímax més esperat. Una escenografia de caseta de conte servirà perquè, a dins, la mare d'Ostende elimini un a un, cadascun dels seus cinc fills. L'actor adult és l'encarregat d'enregistrar i retransmetre cada acció amb la càmera en directe.


A la pantalla, s'han simultanejat abans les imatges d'uns personatges adults relacionats amb el cas real i que, a l'escenari, imiten els joves (un altre recurs cinematografic i teatral més que simpàtic). Abans s'hi ha vist també alguna seqüència amb Medea i el seu marit Jason i la matança d'un drac en clau de conte fantàstic.


I quan l'infanticidi cruel comença, l'auditori l'aguanta corglaçat i en un silenci corprenedor i, curiosament, contràriament del que promociona el director Milo Rau, ni amb desmais, ni atacs d'angoixa ni desercions de sala, almenys pel que es refereix a la meva funció, sobreeixida, per cert, de professionals admiradors del director suís.


La sang de mentida, les ofegades de coixí i les degollacions —tal com va decretar el rei Herodes— entren de ple en una seqüència de prop de vint minuts que no fa res més sinó recordar de què va «Medea's Kinderen», és a dir, del cas d'Amandine Moreau, pseudònim de la mare belga que va fer un mal matrimoni amb Mounir, que va patir ella i un dels seus fills els abusos del seu pare adoptiu, el Dr. Glass, i que en un atac de desesperació assassina els seus cinc fills intentant finalment un suïcidi frustrat.


El muntatge de Milo Rau té un epíleg, novament, amb les cadires de tisora en clau de col·loqui postfunció i deixant una mínima pausa en silenci, perquè els joves intèrprets es refacin de l'estat emocional, després de l'actuació en directe de les escenes més violentes i encara netejant-se de la sang falsa de tots ells. Una altra manera de deixar clar que la mentida del teatre s'ha acabat i que es torna a la realitat, amb algunes altres intervencions dels joves intèrprets en la línia del col·loqui del pròleg, amb un mínim acompanyament musical d'una de les actrius i amb una de les més joves que interpreta la cançó Dans les yeux de ma mère, popularitzada pel veterà cantant Arno, un intèrpret belga nascut precisament a la localitat flamenca d'Ostende, escenari dels fets de Medea's Kinderen.


Aquest moment melòdic de delicadesa poètica contrasta amb la tragèdia viscuda i la fe prematurament intel·lectual que la joveníssima actriu té en el personatge de Godot, aquell que no arriba mai, i en Samuel Beckett, esclar, que és l'autor que el va crear, i tanca així un espectacle mesuradament breu, només 90 minuts, concís, epidèrmic i tan singular i inclassificable que, a pesar del seu resultat tan esquemàtic, mereix els llargs aplaudiments a peu dret de l'auditori.
Andreu Sotorra. Clip de Teatre, 22 juliol 2025
Tot esperant Godot arriba l'infaticidi


Quin és el vostre autor de tragèdies gregues preferit? I ara no em digueu que la pregunta és massa sofisticada i respondre-la està fora del vostre abast, perquè si un grapat de criatures poden donar-li resposta des d’un escenari, segur que vosaltres també podeu fer-ho des d’on us trobeu. Les criatures en qüestió, són els nens i les nenes de diferents edats que protagonitzen aquest magnífic nou muntatge de Milo Rau dedicat als fills de les Medees de l’antiguitat i als fills de les Medees d’ara mateix.


Un muntatge que, d’altra banda, ve a connectar molt i molt amb l’admirable Five Easy Pieces vist al Lliure de Gràcia fa poc mes de vuit anys. Llavors, els cinc nens protagonistes es posaven sota la pell d’una colla de personatges relacionats amb el terrible cas del pedòfil violador i assassí de criatures Marc Dutroux, mentre Rau aprofitava aquella sacsejadora representació interpretada per actors i actrius amb la mateixa edat que les víctimes per dibuixar alhora paral·lelament un depriment retrat de la societat belga al llarg de les darreres dècades.


I és que, tal i com explicava també llavors Rau, per a ell cal buscar sempre “els moments més traumàtics i tràgics tant dels individus com del països, perquè son precisament aquests moments els que més ens canvien i més ens afecten”. Una afirmació que es complementa amb les que ha fet aquests dies a Barcelona arrel de l’estrena al Grec d’aquest espectacle, i de la presentació a la Filmoteca del seu film The New Gospel.


Per cert, un apart. Aquest Nou Evangeli està protagonitzat per una colla de migrants africans que malviuen i treballen en condicions sovint infrahumanes al Sud d’Itàlia. I que exposen les seves reivindicacions tot alternant-les amb la representació de passatges evangèlics. I la pel·lícula està en gran part filmada als mateixos indrets pels quals Pier Paolo Pasolini va filmar l’esplèndida L’evangeli segons Mateu. Però la connexió amb Pasolini es fa extensible alhora a l’espectacle ara presentat al Festival Grec: cal recordar que aquell PPP que tant va reflexionar també sobre la violència individual i/o estatal, i que va acabar morint de la forma més violenta imaginable, va filmar una molt potent Medea protagonitzada per Maria Callas que sembla ser és molt admirada també pel mateix Rau.

La violència obsessiona Rau “perquè no l’entenc”. Però, com ja va quedar clar en la seva carta de presentació a casa nostra (Hate Radio) i com ha vingut reafirmant en cadascuna de les seves visites, Rau segueix fent esforços per entendre-la, amb la convicció que només així es pot produir el canvi al voltant d’ella. Com ha dit també aquests dies, “la catarsi arriba mitjançant la violència”. I representar-la gràficament enlloc de limitar-se a parlar d’ella, sempre resulta segons Rau la més radical forma de propiciar aquesta catarsi.


Però tornem a la pregunta inicial, la que es referia al vostre tràgic grec preferit. Ja sabeu que Nietzsche, tal i com va deixar escrit a L’origen de la tragèdia, li tenia certa mania a Eurípides, a qui culpava precisament d’haver-se carregat l’essència dionisíaca de la tragèdia tot omplint-la de raciocini i càrrega psicològica. Però entre les criatures que interpreten aquest mix entre la tragèdia que li va dedicar a Medea (i val a dir que Eurípides va ser el primer autor que li va atribuir a la bruixa estrangera els assassinats dels fills) i la terrible història real (encara que a l’espectacle s’utilitzi un nom fictici) de l’infanticida belga que l’any 2007 va matar els seus cinc fills abans de lliurar-se a la policia tot confessant que havia fet una cosa terrible, hi ha opinions contrastades.


Mentre entre els joves intèrprets hi ha qui s’inclina per l’afinat retrat psicològic d’aquest autor de Medea que passava molt dels déus a les seves obres (només a Les bacants se’n recorda de Dionís, com ens recordava alhora recentment Albert Arribas), també hi ha qui opta pel pes que la llei divina mostra al teatre d’Èsquil. I com aquestes criatures semblen haver rebut un curs accelerat sobre la tragèdia impartit per Rau, una d’elles s’aventura fins i tot a crear un link de connexió amb Samuel Beckett i el seu teatre de l’absurd que no ho és, tot fent present l’eterna absència d’un tal Godot, de qui sempre esperem la visita que mai no es produeix. I vet aquí un important punt d’inflexió/reflexió.


Rau inicia la seva proposta amb els llums de sala encara oberts i el teló encara abaixat. Davant d’aquest teló hi trobem un grapat de cadires buides que s’aniran omplint amb els intèrprets de l’espectacle. Entre ells, l’únic adult major d’edat del muntatge, l’actor Peter Seynaeve, que també oficiarà com a moderador del petit debat intern sobre l’espectacle que precedeix a la representació, tot i formar evidentment part ja d’ella. És aquí on, en un to ben distés i ple d’humor per tal que quedi clar que no seu en aquestes cadires cap criatura traumatitzada, els intèrprets (tret d’aquell noi que només està pendent del seu mòbil i al qual cal arrancar-li les paraules) deixaran anar amb entusiasme els seus comentaris, tant sobre la visió que tenen sobre això del teatre com sobre les raons que porten Medea (la d’abans i la d’ara) a cometre els seus crims.


Però quan arribi el tram final, aquell que segueix a l’escenificació dels cinc assassinats de la Medea moderna —una escenificació representada amb tots els seus ets i uts sagnants—, tornarà a aparèixer el nom de Godot. I juntament amb ell, apareixerà la pregunta terrible a la qual potser no pot donar resposta cap catarsi: i sí, més enllà de les raons lògiques i els arguments polítics, socials i psicològics que intenten donar-li explicació raonable al que ens pot semblar el més inversemblant dels crims, el que hi ha realment és l’efecte demolidor que provoca la consciencia que tenim els humans sobre la nostra finitud i sobre la finitud de totes les generacions que ens succeiran?

Rau, aquest cop, sembla voler apuntar també una mica cap aquí, com ho feia alhora a l’anterior Familie. Qui hagi vist l’espectacle al Temporada Alta 2023, recordarà que allà s’escenificava pas a pas l’últim sopar i el posterior suïcidi col·lectiu (o cal parlar també d’assassinat, pel que fa als menors de la casa?) d’una família benestant integrada per un matrimoni amb dos fills. Un cas que l’any 2007 va commocionar la població de Calais. Pel qual no es va poder trobar altra explicació que una simple nota amb les paraules “Ens hem equivocat” escrites. I que a l’espectacle era interpretat per una altra família real.


Potser aquella mort absurda es derivava de l’absurd que suposa seguir esperant Godot. Però ni aquell “potser” ni tots els “potser” que ens surtin al pas intentant trobar-li sentit als assassinats de Medea ens aportaran les respostes tranquil·litzadores que sempre esperem quan ens trobem davant d’allò que no sembla tenir explicació possible. En aquest sentit, potser també no es pugui fer altra cosa que visualitzar l’horror, convertint fins i tot l’alegre actor protector, en Peter, en còmplice de l’acte.


Abans d’ell, Rau introdueix un molt acurat fragment en el qual conflueixen les imatges filmades que evoquen l’origen del vincle entre Medea i Jason, i aquelles altres que, per parlar de la Medea contemporània, juxtaposen les imatges i les veus d’uns actors ja grans amb les imatges i les veus d’uns actors encara en edat escolar, per molt ensinistrats que els tingui Rau. Vet aquí un altre inquietant confluència: la de la vellesa cap a la qual enfilen els rostres més juvenils, tret que un imprevist (un infanticidi, posem pel cas) els impedeixi arribar a l’edat adulta.


Dit tot això, diria alhora que, al capi a la fi, les imatges dels crims que sembla ser han provocat algun que altra lipotímia al seu pas, no resulten ni de lluny tan esgarrifoses com tot allò altre ple d’incerteses que les envolta. I aquí, incloc la seguretat amb la qual nens i nenes responen a les preguntes d’en Peter al llarg del pròleg, abans que l’epíleg del conte sinistre s’acomiadi de nosaltres amb una preciosa cançó plena alhora d’inquietant melangia. Aquests nens i aquestes nenes es troben a les portes d’un futur que es fa present abans que hagis escrit o pronunciat la paraula. Rau, servint-se del seu magistral domini d’un llenguatge escènic amb identitat pròpia, transmet tranquil·litat a les seves criatures mentre les fa representar la seva pròpia extinció. Però a nosaltres, els més crescudets, ens deixa tan neguitosos com admirats.

Ramon Oliver, Recomana, 22 juliol 2025
L'horror infanticida de Medea


No passava pel Festival Grec des del 2018, però aquest any Milo Rau arriba per partida doble: diumenge va presentar el film The New Gospel, protagonitzat per un messies negre que dona veu als migrants explotats; dilluns i dimarts, va vessar gran quantitat de sang falsa a Medea’s Kinderen (Els fills de Medea), un espectacle pertorbador que salta de l’humor a la crueltat sense immutar-se. Afegim que Rau ocupa portades aquests dies per Le Procès Pelicot, macropeça i homenatge a Gisèle Pelicot al Festival d’Avinyó, molt a prop d’on es va produir l’històric judici del cas. Pocs com el director suís combinen el perfil d’artista amb l’activisme, teatre que respira realitat.

Com a Antígona a l’Amazones i Orestes a Mossul, Rau utilitza de nou el rerefons d’una tragèdia clàssica per parlar d’un succés del present: el cas real d’un infanticidi ocorregut a Bèlgica el 2007, una mare que va degollar els seus cinc fills. Fins a arribar al sagnant clímax, el muntatge comença pel final, per un suposat col·loqui postfunció que serveix per relaxar l’ambient, presentar els joves intèrprets i l’únic actor adult, Peter Seynaeve, que exerceix en escena una espècie de tutoria emocional. Rau repeteix la fórmula de Five Easy Pieces (Lliure, 2017), actors infantils per representar l’assassinat de nens, aquesta vegada amb una dramatúrgia més dispersa.


En pantalla gran es projecten vídeos d’actors professionals que s’alternen amb les interpretacions en directe dels joves. Amplificats per càmeres, encarnen indistintament Medea, les víctimes, el pare, l’àvia. La multiplicació de veus i suports confereix a l’obra una densitat estètica de cine en viu que a estones fascina, però sense arribar a commoure pel seu freqüent afany a mostrar l’artifici del llenguatge teatral.


L’al·lusió al cas Moreau —rebatejat amb un pseudònim per evitar el documental— actua més com un mirall que com un veritable intent de comprendre els motius del crim. Així, la dramatúrgia no acaba de trobar una línia clara, ni en el mite clàssic ni en la seva relectura contemporània. L’allargada i explícita escena de la mort dels nens opera entre el sadisme i el morbo sense que arribem a entendre la justificació última de tanta barbàrie.


El més valuós es troba a les esquerdes, en els moments en què els joves surten del personatge i conversen amb Seynaeve sobre la seva pròpia experiència en escena. També quan qüestionen el text, dubten de les seves emocions, citen Beckett i contextualitzen Eurípides. Allà Rau aconsegueix una cosa genuïna: que l’espectador oscil·li, incòmode, entre el que creu veure i el que no pot entendre del tot. La reflexió final no és el crim de Medea, sinó l’horror i la catarsi que planteja encara avui.
Manuel Pérez Muñoz, El Periódico, 23 juliol 2025

Salt mortal del bullying al crim


Milo Rau juga amb foc i no es crema. Traslladar el cas de la mare que mata els seus cinc fills amb un repartiment d’intèrprets que no deuen superar els 15 anys per revisar el personatge de Medea té molts riscos. El director suís hi entra des de la informalitat d’una postfunció, una clau metateatral per distanciar la realitat de la canalla (aparentment espontània, però amb unes rèpliques perfectament adaptades) de la tragèdia parricida.


La violència vicària planeja constantment. En periodisme, se sap que és notícia allò que és menys habitual. En teatre, els girs dramàtics juguen a un codi similar. Potser per això a Pols de diamant i a A.K.A donen credibilitat a denúncies falses (que són a bastament, minoritàries). Ara, també Rau s’inspira en l’assassinat múltiple sense una raó aparent, d’una dona. Hi inclou fils de la Medea d’Eurípides (el dramaturg que aporta psicologia als personatges) posterior a Èsquil i Sèneca. Eurípides considera que la mort dels fills com una venjança al seu marti que l’obliga a marxar del país i abandonar els fills. De fet, aquesta mirada planteja si Medea potser preferiria reclamar la meitat del fill que cedir la part genètica que li corresponia en la dispta de les dues mares davan del savi Salomon.


Medea’s Kinderen és evidentment un intel·ligent artilugi teatral, que avança els peons per a guanyar l’esglai del públic sempre protegint cada moviment. Hi ha una fusió d’imatges gravades (d’actors adults) amb altres retransmissions de la canalla reproduint el rol. Es fusionen intèrprets per ser un mateix personatge d’alçada, dimensió i intuïció ben diferent. Des de l’aparent postfunció, ja és pauta el color de cada tarannà, amb un deix d’humor. La nena més conceptual, sempre buscant Godot. El nen que vol expressar tot el que sap per meravellar. La jove que calla. El noi distant que s’embadaleix amb el mòbil al primer descuit. O la noia més introvertida que és l’última a sortir de la fitxa per compartir conversa i la primera que vol escapar-se cap a l’hotel. Modera i porta la càmera Peter Seynaeve, l’únic adult que emergeix físicament a escena. El collage és una radiografia que anirà ensenyant diferents relleus, sigui en el conte fantasiós (tipus Joc de trons) o amb la cruesa del fet real a Brussel·les de fa una dècada.


L’espai escènic és set audiovisual alhora. No hi ha racons amagats, perquè la casa és giratòria i ensenya tres angles diferents. Fins al controvertit final. El codi de representació entre simpàtica i èpica, canvia de to en els darrers quadres, quan es desplega la crueltat d’un assassinat multiplicat per cinc. A L’adversari no calia representar res. Ja era prou potent la seva narració. Milo Rau ha decidit, un cop narrat cada crim, d’un en un, que es pugui representar amb tota la cruesa. El silenci es talla amb un ganivet a platea. No es veu en directe, sinó filmat, com si fos una pel·lícula de terror. No hi ha voluntat d’empotinar-se amb la sang, d’exagerar-ho fins a fer-ho còmic. Hi ha la contundència del crim.


Si Carolina Bianchi experimenta una droga per permetre un abús sexual a la primera pat de la trilogia Cadela força (La núvia i el Bona nit Ventafocs), aquí és Rau el que indueix a matar i morir una estona, desconsoladament. Diu la jove que representa Amandine, que pot entendre la seva solitud perquè ella també va patir assetjament a la infància. És un pensament sincer, tot i que ja es veu la desproporció de la causa i el seu efecte. De fet, Quim Àvila va interpretar una terrible venjança per bullying al Ricard de 3r. (en una versió shakesperiana de fort impacte). 

Milo Rau té l’estrany do de signar una peça despreocupada per mostrar un alt de cinisme més intens que en les seves mirades a la violència amb peces com The Civil wars amb un rerefons molt més documental i realista, però amb una pesantor que, ara, l’ha alliberat de tanta transcendència. El cop final és definitiu igual i ha jugat amb una pàtina molt més possibilista escènicament; hi ha molta saviesa teatral, però queda avaluar si l’acció que s’imbueix a la canalla és constructiva o tortuosa per a ells i si és imprescindible per a l’audiència.

Jordi Bordes, Recomana, 23 juliol 2025

Com criden els infants quan els tallen el coll?


El teatre de Milo Rau és gairebé sempre una dramatització de la realitat, tot sovint sobre fets reals, de la qual es desprèn una mirada política sobre la societat. Ho era aquell Hate radio, sobre el genocidi a Ruanda. Ho era Five easy pieces, sobre el criminal belga Marc Dutroux que raptava i matava infants. Ho era Familie, sobre el suïcidi inexplicat dels quatres membres d’una família a Calais. Ho era La reprise, Histoire(s) du théâtre, reconstrucció de l’assassinat homòfob del jove Ishane Jarfi. I ho és aquest Medea’s Kinderen (Els nens de Medea) que escenifica l’horror de l’assassinat de cinc infants a mans de la seva mare a Bèlgica i que s’emmiralla en la tragèdia d’Eurípides. Històries terribles que Rau tracta des d’un cert distanciament documental però sense escatimar una violència explícita molt allunyada del teatre grec clàssic.


Medea’s Kinderen parla del clàssic d’Eurípides a través d’un fals col·loqui que comença al prosceni quan ha acabat l’espectacle. Un joc perquè les quatre nenes i el nen (els cinc fills víctimes de la mare) opinin sobre l’escriptor grec i parlin sobre el que ha estat fer teatre. Hi ha el nen eixerit i setciències. Hi ha la nena menuda que fa reflexions filosòfiques com un adult. Hi ha la nena avorrida i pendent del mòbil... I hi ha el Peter, presentador i coach que condueix la funció.


Però en un moment donat s’obre el preciós teló vermell per entrar a la història de la mare belga —condemnada a cadena perpètua però morta per eutanàsia— i del seu entorn. La mare d’ella, el marit, l’obscur senyor Glas... Fins a l’assassinat dels cinc fills en unes escenes morboses que no aporten res, però que Rau defensa perquè una cosa és imaginar i l’altra, veure. I com criden les nenes i el nen quan la mare els posa el ganivet al coll. I prem.


La veritat és que tant el tempo escènic, la veritat del que diuen els infants/personatges, com l’ambientació sonora o les projeccions en directe i reproduïdes a la pantalla més gran que hagi vist mai a un teatre, funcionen divinament. Milo Rau fa que siguin les víctimes les que ho expliquin i d’aquí les paraules finals de la petita Anna quan sentencia que no hi ha futur.

Santi Fondevila, Ara, 23 juliol 2025
La culpa significa que és impossible oblidar


El director suïs Milo Rau sap crear escenes violentes a escena, reforçat per la imatge cinematogràfica, de forma extremadament crua. Vaig veure Família al Temporada alta, una altra història de mort en el si de la família. A Medea’s Kinderen (Els nens de Medea), partint de l’obra d’Eurípides torna a aquest tema.


Casual inici idèntic al de l’obra Waterloo que vam veure en aquesta edició del grec, al Teatre Poliorama, de Pasqual Alapont i Carles Alberola. Mateixa arrencada.


La forma de presentar i posar en escena l’obra és ben curiosa. 6 nens i un adult, són els actors que la representaran. En pantalla altres actors adults homòlegs els seus personatges. Però són els nens els protagonistes de tot. Són els nens qui diuen el text clàssic, o fragments d’ell. Són els nens qui expliquen l’adaptació i posen en escena la magnífica dramatúrgia de Kaatje De Geest. Són els nens qui assassinen i qui són assassinats. Un final molt, molt gore.


Però fins que no arriba, les paraules dels nens diverteixen per la seva eloqüència, pel nivell intel·lectual de les seves intervencions, però també per la meravellosa interpretació infantil quan toca. I a sobre, canten, toquen el piano i un instrument molt curiós que emet uns sons ben inquietants. Amb grans dosis de coneixements literari-filosòfics-teatrals, l’espectacle aprofita per fer pinzellades com que els tres autors més importants de les tragèdies gregues són Eurípides, Sòfocles i Èsquil.

Els actors/nens tenen, entre aquests, les seves preferències, i n’expliquen el perquè. El nen més jove, fervent coneixedor d’Eurípides, el bateja com el pare del thriller psicològic. A Sòfocles el defineixen com a poeta polític i a Èsquil com el que creu en la llei divina, i que només ha estat superat per Beckett.


Característiques totes elles que conflueixen a Medea’s Kinderen. És sublim l’aposta que siguin els fills de Medea qui expliquen la història. Una història que de bon començament ja sabem com acaba, motiu pel qual un d’ells diu que no caldria anar-la a veure (com qualsevol clàssic que ja coneixem) però que pels actors és divertida o interessant de fer. Quanta raó! I quants clàssics veiem que com a espectadors no s’aguanten, però que els que ens agrada el teatre comprenem que als actors els agrada fer-les.


L’obra transcorre en una comparació entre Medea i casos actuals d’infanticidis. Concretament, el succeït a Bèlgica el 28 de febrer de 2007, quan una mare va matar, degollant-los un a un, els seus cinc fills. Un nen i 4 nenes d’entre 3 i 14 anys. Després va intentar suïcidar-se, però no ho va aconseguir i va deixar un missatge a la porta de casa demanant que es truqués a la policia.


Així doncs, Medea i aquesta mare i, Corint i Ostende com a escenaris depriments, fan un crit a les dones que se senten lligades, atrapades en un entorn familiar que les fa emmalaltir. “No haver nascut és el millor”, diu un dels personatges en un moment donat, frases com aquestes que en veu de nens i nenes fan més mal que si ho fessin adults.

Tota l’obra eleva el drama i la comèdia pel fet d’estar interpretat per a nens, i uns nens excloents com a actors. Excel·lents. “El mortal que mai no ha tingut fills sempre superarà en felicitat aquell que n’ha criat”, proclama Medea a la tragèdia d’Eurípides. Una tragèdia que passada pel sedàs de Milo Rau i Kaatje De Geest té reflexions amb mirada femenina. Un crit a les dones, al dolor de les dones, de les mares. A les infidelitats, les agressions rebudes, el menys teniment.


Un espectacle brutal, en tots els sentits de la paraula brutal. Excel·lent i colpidor.

Carme Canet, Recomana, 25 juliol 2025

El misteri d’una mare

En la trajectòria de Milo Rau es poden seguir dues constants: la reflexió sobre la violència com una realitat intrínsecament humana (en el vessant privat i íntim i en el sociopolític) i l’obstinació ferma de fer del teatre un espai militant contra la indiferència. L’expressió més radical d’aquesta dupla són els espectacles en els quals violenta els arrelats tabús dels col·lectius ultraprotegits (infància, vellesa, diversitat funcional) fent-los protagonistes d’històries d’indefugible brutalitat física o psíquica. Projectes com Medea’s Kinderen, en els quals no s’estalvia cap recurs per al desassossec de la platea.


El públic (individu, ciutadà, actor polític), sempre al seu radar amb un teatre que es podria considerar com a postbrechtià. Polític en l’essència i denúncia activa i propòsit d’alienació, però paradoxalment explícit en el tractament de la foscor tacada de sang de l’ànima humana. En aquesta penúltima proposta escènica —a Viena acaba d’estrenar The seer, inspirada en el Filoctetes de Sòfocles— indaga a més altra vegada el sentit contemporani de la tragèdia i tornar a trencar les seves regles: mostrar en escena actes violents i donar veu als nens.

En la Medea d’Eurípides només arribem a sentir en off els seus crits agònics. En la seva versió, són ells (sis intèrprets de vuit a catorze anys) els que assumeixen tot el protagonisme —secundat per un adult, l’actor i coach Peter Seynaeve— de la violència de l’infanticidi, el mític i el documentat fet real ocorregut fa gairebé dues dècades a Bèlgica.


Una funció que recorda el Five easy pieces que vam poder aplaudir el 2017 a Barcelona. En aquella ocasió, Rau va reunir un altre repartiment de menors, també acompanyats per Seynaeve, que assumia tots els rols relacionats amb el cas del pederasta belga Dutroux. Potser Medea’s Kinderen és una funció menys interessada a plantejar les raons de l’horror i més a especular sobre la mateixa complexa presència de nens i adolescents a l’escenari, usant sense embuts tots els mecanismes de la ficció, teatrals i cinematogràfics.

Portar a una situació liminar els jocs per imitació de la infància, en un context entre la depressió, el nihilisme existencial —meravellosa Anna Matthys com una criatura dibuixada per Charles Addams— i el gore, amb una manipulació del temps i la resiliència de l’espectador digna de l’escena de la violació d’Irreversible, de Gaspar Noè.

Un espectacle que comença amb un simpàtic col·loqui postfunció —una situació metateatral com el Vania en la calle 42, però al revés— i té la seva aparent catarsi en un festival slasher de càmera i primers plans. Encara que la veritable es produeixi després en la innocent veu de Matthys cantant Les yeux de ma mère, del cantautor belga Arno. És el moment del misteri d’una mirada indesxifrable d’una mare.

Juan Carlos Olivares, La Vanguardia, 27 juliol 2025

Deixeu que parlin els nens


Milo Rau és un gran aficionat als crims. No a la sèrie de Carles Porta, sinó als crims en general. [Nota al marge: si voleu entendre Catalunya, mireu Com si fos ahir i Crims. Som ben bé això, catalans: el seny i la rauxa]. El director suís ens ha tornat a visitar, al Lliure de Montjuïc, ara amb Medea’s Kinderen (Els fills de Medea). Suposo que no cal que us expliqui de què va la història, ja que els lectors de Núvol sou gent llegida. (Això em fa pensar en Nicole Kidman, que durant la promoció de Los otros sempre citava Medea, fent un espòiler com una casa de pagès). Aquesta producció del NTGent pren la tragèdia grega com a punt de partida per parlar-nos, oh sorpresa, d’un crim real que va commocionar Bèlgica el 2007: una mare que va matar els seus cinc fills com a venjança cap al seu marit. D’això se’n diu assertivitat.


Milo Rau posa sis criatures i un adult en escena, i comença l’espectacle amb el col·loqui postfunció. A casa, que som molt europeus, ja hem vist més d’una vegada que els col·loquis formin part de muntatges: a F.R.A.U. d’Albert Arribas o a Falsestuff de Nao Albet i Marcel Borràs, per exemple. Per no parlar de Cómeme el coco, negro, un dels millors espectacles de la història del teatre català, que començava pel (fals) final. Aquí Rau és molt murri: inicia la cosa amb energia i bon humor, gràcies a Peter Seynaeve, l’actor-moderador que es posa el públic a la butxaca en un instant (Només cal que ens diguin “Bona nit, Barcelona” per fer-nos contents, mira que som simples).

Els nens en escena són com els gossos: si s’han de rascar, es rasquen; si han de badallar, badallen. Amb això no tenen cap mena de vergonya, i aquesta és la gràcia de posar criatures en un escenari: són presència pura. El col·loqui ens parla d’un espectacle que no hem vist per, naturalment i a continuació, acabar representant-lo davant nostre. La naturalitat dels nens desapareix quan els toca dir un monòleg, i això és la llàstima més gran de tot plegat.


“No pensava que el teatre fos així”, se sincera un dels nens. “Em pensava que era més teatral: amb vestuari, música, espases…”. Les criatures combinen les seves reflexions sobre Sòfocles, Èsquil i Eurípides amb representacions de Medea, monòlegs de Creont o Jàson, i finalment, arribar al crim d’Amandine Moreau (nom fictici), la dona que va matar els seus cinc fills.

Milo Rau no escatima minuts ni detall en mostrar-nos, en un exercici de falsa càmera en directe (les imatges estan gravades prèviament), com la mare escanya i talla el coll dels seus fills. La sang brolla, i els espectadors callen. El sadisme de Rau té finalitats ètiques o morals, com les pel·lícules de Lars von Trier? Els nens s’ho passen bomba, això segur, perquè la sang falsa sempre fa alegria. “Ho he fet bé?”, pregunta un dels nens després de l’escena clau. Ho has fet de meravella, tito.

Oriol Puig Taulé, Núvol, 30 juliol 2025

